 የሩስያው የኢኮኖሚ ሚኒስትር በ2 ሚ. ዶላር ሙስና ተከሰሱ 
እስከ 15 አመት በሚደርስ እስር ሊቀጡ ይችላሉ  የሩስያ የኢኮኖሚ ሚኒስትር አሌክሲ ኡሊካየቭ፣ በ2 ሚሊዮን ዶላር ሙስና መከሰሳቸውንና በፕሬዚዳንት ቭላድሚር ፑቲን ትዕዛዝ ባለፈው ማክሰኞ ከስልጣናቸው መነሳታቸውን ቢቢሲ ዘግቧል፡፡ሚኒስትሩ የሙስና ተግባራትን እንደሚፈጽሙ የሚያመላክቱ መረጃዎች መገኘታቸውን ተከትሎ ጉዳዩን የሚያጣራ ኮሚቴ ተቋቁሞ በግለሰቡ ላይ ለወራት የስውር ክትትልና ስለላ ሲያደርግ መቆየቱን የጠቆመው ዘገባው፣ ባለፈው ሰኞ ሮዝኒፍት ከተባለው የአገሪቱ ቁጥር አንድ የነዳጅ ኩባንያ ባለስልጣናት፣ 2 ሚሊዮን ዶላር ጉቦ ሲቀበሉ እጅ ከፍንጅ መያዛቸውንም ገልጧል፡፡ ማክሰኞ ዕለት ፍርድ ቤት የቀረቡት የ60 አመቱ ኡሊካየቭ፣ በሮዝኒፍትና በባሽኔፍት የነዳጅ ኩባንያዎች መካከል በተፈጸመ ግዢ ስልጣናቸውን ተጠቅመው ያለ አግባብ ላሳለፉት ውሳኔ 2 ሚሊዮን ዶላር ጉቦ ተቀብለዋል ተብለው የተወነጀሉበትን የሙስና ድርጊት አልፈጸምኩም ብለው መከራከራቸውን የዘገበው ሮይተርስ በበኩሉ፤ ጉዳዩን በመመርመር ላይ የሚገኘው የሞስኮ ፍርድ ቤት፣ ተከሳሹ ሚኒስትር እስከ መጪው ጥር ወር አጋማሽ በቤት ውስጥ የቁም እስር እንዲቆዩ ትዕዛዝ ማስተላለፉን አስነብቧል፡፡ሚኒስትሩ በተከሰሱበት ወንጀል ጥፋተኛ ሆነው ከተገኙ እስከ 15 አመት የሚደርስ የእስር ቅጣት ሊጣልባቸው እንደሚችል የጠቆመው ዘገባው፣ ግለሰቡ እ.ኤ.አ ከ1991 ወዲህ በስልጣን ላይ እያሉ ክስ የተመሰረተባቸው የመጀመሪያው የአገሪቱ ከፍተኛ ባለስልጣን እንደሆኑም አስታውሷል፡፡ ላለፉት 3 አመታት በኢኮኖሚ ሚኒስትርነት ያገለገሉት ኡሉካየቭ፣ በፕሬዚዳንት ፑቲን ትዕዛዝ ከስልጣን መነሳታቸውን ተከትሎ፣ በምክትል ሚኒስትርነት ሲሰሩ የቆዩት የቭጌኒ የሊን በጊዚያዊነት በቦታው ላይ  መሾማቸውንም ዘገባው አክሎ ገልጧል፡፡